Heimsmeistaramótinu í skíðagöngu lýkur í Oberstdorf í Þýskalandi í dag, þessa stundina keppa karlar 50 kílómetra göngu. Evrópumóti í frjálsum íþróttum innanhúss lýkur einnig í dag.
Síðasta greinin á HM í skíðagöngu í Oberstdorf er 50 kílómetra ganga með hefðbundinni aðferð og voru allir keppendur ræstir út samtímis klukkan 12 en gangan er í beinni útsendingu á RÚV 2 þessa stundina. Norðmaðurinn Hans Christer Holund vann þessa grein á HM í Seefeld fyrir tveimur árum en þá var gengið með frjálsri aðferð. Landa hans, Therese Johaug, varði heimsmeistaratitil sinn í 30 kílómetra göngu kvenna í gær en Norðmenn hafa verið í fantaformi á HM í Oberstdorf.
Í dag er fjórði og síðasti keppnisdagur EM í frjálsíþróttum innanhúss en spennan var mikil á þriðja degi mótsins í gærkvöld. Í 60 metra hlaupi karla kom Ítalinn Marcell Jacbobs fyrstur í mark á 6,47 sekúndum, sem er besti tíminn sem náðst hefur í heiminum í þessari grein á árinu. Þá urðu úrslitin í stangarstökki og langstökki kvenna nokkuð óvænt. Maryna Romanchuk átti lengsta stökk ársins í langstökkinu þegar hún stökk 6,92 metra og tryggði sér gullið og Angelica Moser frá Sviss bætti sinn persónulega árangur í stangarstökkinu þegar hún fór yfir 4,75 metra. EM lýkur í dag og hefst útsending á RÚV 2 klukkan fimm mínútur í fjögur.
Það er stórleikur í ensku úrvalsdeildinni í fótbolta í dag þegar erkifjendurnir í Manchester City og Manchester United eigast við á Etihad-vellinum, heimavelli City, klukkan hálf fimm. City er eitt á toppi deildarinnar með 65 stig en United situr í þriðja sætinu með 51. Leicester komst upp í 2. sætið í gærkvöld með 2-1 sigri á Brighton og er Leicester nú 12 stigum frá toppnum. Þrír aðrir leikir eru spilaðir í dag. Nú stendur yfir leikur West Bromwich Albion og Newcastle, klukkan tvö mætast Liverpool og Fulham á Anfield og klukkan korter yfir sjö í kvöld tekur Tottenham á móti Crystal Palace í Lundúnaslag.
HM í skíðagöngu og EM í frjálsum íþróttum innanhúss lýkur í dag og það verður stórleikur í ensku úrvalsdeildinni í fótbolta þegar Manchester City og Manchester United eigast við. 